Vier steeds soek ná plaasaanval op pa en seunArgieffoto: Lorraine Claasen Vier aanvallers is steeds op vrye voet nadat hulle verlede week ’n beesboer van die Glückstad-distrik in KwaZulu-Natal en sy 85-jarige pa oorval en aangerand het. Dit volg nadat die 56-jarige boer, sy pa en sy werknemers verlede week Dinsdag omstreeks 14:30 op die plaas doenig was toe vier gewapende mans skielik verskyn het en vuurwapens op hulle gerig het. Kapt. Nqobile Gwala, woordvoerder van die polisie, sê die boer, sy pa en werkers is by die plaashuis ingedwing waar hulle almal vasgebind is. Die pa en seun is aangerand en die pa is met ’n voorwerp oor sy kop geslaan. Sy seun het egter ernstiger beserings opgedoen en is tydens die aanval met ’n mes gesteek. Marius Müller, nasionale operasionele koördineerder van AfriForum, het aan Maroela Media gesê die vier aanvallers het met ’n wit Toyota Hilux-bakkie met ’n Mpumalanga-nommerplaat op die vlug geslaan. ’n Vuurwapen, ammunisie en kontant is tydens die aanval uit die kluis gesteel. Pa en seun is ná die aanval na ’n hospitaal in die omgewing gehaas vir mediese behandeling, maar is intussen weer ontslaan. Gwala sê ’n saak van huisroof word ondersoek.